1930-ական թթ Երևանում եղել է փայտաշեն ժամանակավոր Կրկես: Երևանի Կրկեսի առաջին շենքը գտնվում էր ներկայիս կրկեսի վայրում և նախատեսված էր 800 հանդիսատեսի համար: Շենքի հեղինակն էր Նիկողայոս Բունիաթյանը: 1939թ. նույն տեղում կառուցվել է նոր շենք (ճարտարապետներ՝ Ա.Ասատրյան և Ա.Սահինյան), որը հիմնովին վերակառուցվել է 1950թ. ճարտարապետներ Վաղարշակ Բելուբեկյանի և Կառլեն Վարդանյանի նախագծով, իսկ 1962թ. այն կրկին վերակառուցվել է: Հայկական կրկեսի զարգացմանը մեծապես նպաստել է Վարդանովների ընտանիքը: 1995թ. Կրկեսի շենքի առջև կանգնեցվել է ծաղրածու, կրկեսի հայ դերասան Լեոնիդ Ենգիբարյանի հուշարձանը (քանդակագործ՝ Լևոն Թոքմաջյան)։ Շենքը 2012թ. սեպտեմբերին պայթեցվեց՝ 2014թ. նոր կրկես ունենալու պայմանով: Նախագծի համաձայն՝ Կրկեսի գմբեթի բարձրությունը նախկին 16.5 մետրից կհասնի մինչև 21մ: Նստատեղերի քանակը 700-ից կդառնա 1700: Ներսում գործելու է մանկական սրճարան, լինելու են հուշանվերների փոքրիկ խանութներ: